**COMUNICAT DE PRESĂ**

**Expoziţia „Embroidered bed. Floating” de Leontina Rotaru,**

**bursieră „Vasile Pârvan” la Accademia di Romania din Roma, în Mica Galerie a IRCCU Veneția**

Joi, 19 iunie a.c., orele 18.00, in Mica Galerie a Institutului Român de Cultură şi Cercetare Umanistică de la Veneția va avea loc vernisajul expoziției „Embroidered bed. Floating” de Leontina Rotaru, bursieră „Vasile Pârvan” la Accademia di Romania din Roma.

Expoziţia reprezintă o cercetare paralelă a proiectului de bursă Vasile Pârvan: „Jurnalul unui pat brodat”, proiect definit prin reprezentarea persoanelor şi a impresiilor avute pe parcursul rezidenței la Roma. Inspirația pentru „Embroided bed. Floating” s-a concretizat după o vizită la Veneția, seria de lucrări fiind concentrată asupra lucrurilor, persoanelor, impresiilor din orașul plutitor.

Ca şi lucrările realizate anterior bursei „Vasile Pârvan”, cele dezvoltate în perioada proiectului, cât şi cele pentru „Embroided bed. Floating”implică un suport foarte liber, folosirea diferitor tipuri de material textil, de la bumbac până la pânză groasă sau brodată, folosită în tapiserie, sau folosind folia de plastic.

Valorizând interacțiunea materialelor descrise mai sus, cu diferite tehnici – cretă, acrilic, pastel sau pigment amestecat cu aracet industrial – şi colorând diverse tipuri de material, precum folia de aluminiu (în acest caz, din motive financiare şi ecologice, este reciclată cea de la cutiile de suc, bere etc.), tema „Embroided bed. Floating” rămâne deschisă interpretării, fiind de tipul work-in-progress.

Leontina Rotaru (n. 1987) este bursieră „Vasile Pârvan” la Accademia di Romania din Roma din 2012. În 2012 a absolvit masterul la Universitatea Națională de Arte Bucureşti, Facultatea de pictură, profesor Cezar Atodiresei, asistent Alexandru Rădvan, București, România, iar în 2010 a dobândit licența la Universitatea Națională de Arte Bucureşti, Facultatea de pictură, profesor Cezar Atodiresei, asistent Alexandru Rădvan, București, România.

A realizat mai multe expoziții personale: Embroided bed. Floating, Accademia di Romania in Roma, Roma, Italia, 2014; Segni Ars Munus, Palazzo Del Vescovado, Segni, Italia, 2013; Oxigen 1 ca artist debutant, Oxigen 1 Eveniment organizat de Alexandru Rădvan şi David Şandor, Artist invitat: Dan Perjovschi, București, România, 2012; Hold your horses, Casa Arte Gallery/ Artists Run Space/ Open Studio, București, România, 2012. De asemenea, a luat parte la numeroase expoziții colective: Expoziţia anuală a bursierilor Vasile Pârvan la Accademia di Romania, Accademia di Romania in Roma, Roma, Italia, 2013; Borderless/ Spazi Aperti 2013, Accademia di Romania in Roma, Roma, Italia, 2013; Safir, Visual Introspection Centre, București, România, 2010; Visual meetings, UNA Gallery, București, România, 2009.

Expoziţia este organizată de Institutul Român de la Veneţia în colaborare cu Accademia di Romania din Roma şi va putea fi vizitată până pe 26 iunie a.c., zilnic între orele 10-18. Intrarea este liberă.

Pentru detalii suplimentare:

**Alexandru Damian**, coordonator proiecte arte vizuale

Tel. +39.041.524.2309

**INSTITUTUL ROMÂN DE CULTURĂ ŞI CERCETARE UMANISTICĂ**

Palazzo Correr - Cannaregio 2214 (Campo Santa Fosca)

30121 Veneția, ITALIA